Το Φεστιβάλ του Δήμου Αθηναίων

Best 92.6 Radio Party
2026-05-15 19:00 - 23:00 (Europe/Athens) | Αίγλη Ζαππείου, Aigli Zappeiou, Αθήνα, Αθήνα, 105 57, Greece
Μια ανάσα από τον παλμό του κέντρου, η Αίγλη Ζαππείου αποκαλύπτεται ως η ιδανική «όαση» για μία από τις πιο δυνατές ανοιξιάτικες στιγμές του Φεστιβάλ του Δήμου Αθηναίων 2026. Σε ένα σκηνικό όπου το πράσινο, η ιστορία και η αρχιτεκτονική συνυπάρχουν αρμονικά, ο Best 92.6 -ο σταθμός που εδώ και περισσότερα από είκοσι χρόνια διαμορφώνει τη μουσική ταυτότητα της πόλης- βγαίνει από το στούντιο και στήνει το δικό του υπαίθριο dancefloor. Οι παραγωγοί του σταθμού παίρνουν θέση στα decks, επιμελούμενοι ένα set που κινείται ανάμεσα στις πιο σύγχρονες ηλεκτρονικές τάσεις και τις αγαπημένες, δοκιμασμένες επιλογές που ξεσηκώνουν το κοινό. Η ενέργεια μεταφέρεται από τα ακουστικά στον ανοιχτό χώρο, δημιουργώντας μια ατμόσφαιρα που συνδυάζει την αστική ζωντάνια με τη χαλαρότητα ενός ανοιξιάτικου βραδινού στον κήπο. Είναι η στιγμή που η πόλη «ανοίγει» και μας καλεί να τη ζήσουμε διαφορετικά: να χορέψουμε κάτω από τα αστέρια, να συναντηθούμε χωρίς πρόγραμμα και να αφεθούμε σε έναν ρυθμό που ενώνει. Μια βραδιά γεμάτη μουσική, ελευθερία και εκείνη τη γνώριμη αίσθηση ότι η Αθήνα, την άνοιξη, είναι στα καλύτερά της.

Music 89.2
2026-05-15 19:00 - 23:00 | Πλατεία Κλαυθμώνος, Πλατεία Κλαυθμώνος, Αθήνα, Αθήνα, 105 61, Greece
Λίγο πριν από την επίσημη έναρξη του καλοκαιριού, η Πλατεία Κλαυθμώνος ετοιμάζεται να φιλοξενήσει μια από τις πιο κεφάτες και δυνατές υπαίθριες βραδιές του φετινού Φεστιβάλ του Δήμου Αθηναίων. Ο Music 89.2 ενώνει δυνάμεις με το Φεστιβάλ και μετατρέπει την κεντρική πλατεία σε ένα ζωντανό, πολύχρωμο σημείο συνάντησης, γεμάτο μουσική, χορό και καλοκαιρινή προσμονή. Είναι από εκείνες τις βραδιές που η πόλη μοιάζει να ανεβάζει ένταση και να μας καλεί να βγούμε έξω. Οι παραγωγοί και DJs του σταθμού, τα Κουνάβια, η Maggie, η Evan-jelia και ο Chris IDH, αφήνουν για λίγο τα μικρόφωνα και αναλαμβάνουν τα decks, στήνοντας ένα πρόγραμμα γεμάτο ενέργεια, mainstream ρυθμό, live shows και χορευτικές performances. Η Πλατεία Κλαυθμώνος γίνεται για μία νύχτα ένα ανοιχτό πάρτι στην καρδιά της Αθήνας, όπου η μουσική συναντά τη γνωριμία, τη χαρά και τη συλλογική διάθεση για διασκέδαση. Μια μεγάλη καλοκαιρινή πρόβα, λίγο πριν μπούμε για τα καλά στη νέα σεζόν.

Gyzi Street Party 2026
2026-05-15 19:00 - 23:00 | Πλατεία Γκύζη, Πλατεία Γκύζη, Αθήνα, Αθήνα, 114 74, Greece
Το ετήσιο Gyzi Street Party επιστρέφει στην Πλατεία Γκύζη, στο πλαίσιο του Φεστιβάλ του Δήμου Αθηναίων 2026, αποδεικνύοντας πως η εναλλακτική κουλτούρα της Αθήνας χτυπά δυνατά στην καρδιά των γειτονιών της. Μία από τις πιο αυθεντικές, αλλά λιγότερο «προβεβλημένες» πλατείες του κέντρου, μεταμορφώνεται σε ένα open-air club, με την ηλεκτρονική μουσική να λειτουργεί ως ο απόλυτος συνδετικός κρίκος ανάμεσα στους κατοίκους και τους επισκέπτες της πόλης.

Η ομάδα πίσω από τις κονσόλες ετοιμάζει ένα soundtrack γεμάτο ενέργεια, προσκαλώντας μας να δούμε τη γειτονιά του Γκύζη με άλλη ματιά και να χαθούμε στον ρυθμό. Ετοιμαστείτε για ένα απόγευμα γεμάτο αυθεντικά vibes και χορό μέχρι τελικής πτώσης.

A Victim of Society & Mechanimal
2026-05-15 20:00 - 22:00 | Οδός Ηπίτου, Ηπίτου, Αθήνα, 105 57, Greece
Οι A Victim of Society και οι Mechanimal, δύο από τις πιο αυθεντικές μπάντες της εγχώριας εναλλακτικής σκηνής, συναντιούνται στο πλαίσιο του Φεστιβάλ του Δήμου Αθηναίων για να δημιουργήσουν μια εκρηκτική ηχητική εμπειρία για τους λάτρεις της νυχτερινής πόλης.

Οι A Victim of Society, το σχήμα των Βαγγέλη Μακρή και Φώτη Ντούσκα, εξαπολύουν τα lo-fi ξόρκια τους, «πνίγοντας» τον χώρο σε fuzzy κιθάρες και υπνωτικά reverbs που μοιάζουν με ηχητική παραίσθηση. Από την άλλη, οι Mechanimal, το οπτικοακουστικό project του Γιάννη Παπαϊωάννου, αναλαμβάνουν να «κουρδίσουν» τη δυστοπία, σφυροκοπώντας το dancefloor με drone-rock εμμονές και industrial ρυθμούς.

Μια βραδιά αφιερωμένη σε όσους αναζητούν την ένταση και την αλήθεια στον ήχο της πόλης, εκεί όπου η μουσική γίνεται ένα με την πίστα και το φως των προβολέων.

Αθήνα: Αστικές Διαφωνίες
2026-05-16 10:00 - 14:00 | Πολιτιστικός Χώρος Macart, Λένορμαν 244, Αθήνα, Αθήνα, 104 43, Greece
Ο Πολιτιστικός Χώρος Macart, σε συνεργασία με την iFocus Gallery, παρουσιάζει την έκθεση «Αθήνα: Αστικές Διαφωνίες», μια πολυφωνική φωτογραφική προσέγγιση της πρωτεύουσας. Τριάντα σύγχρονοι Έλληνες και ξένοι φωτογράφοι επιχειρούν να αποτυπώσουν την ταυτότητα της πόλης μέσα από διαφορετικές, συχνά αντικρουόμενες οπτικές, αναδεικνύοντας τις αντιθέσεις, τις εντάσεις και τις μεταμορφώσεις της. Η Αθήνα δεν προσεγγίζεται εδώ ως ενιαία εικόνα, αλλά ως ένα πεδίο διαρκούς διαπραγμάτευσης ανάμεσα στη μνήμη, την εμπειρία και την αλλαγή.

Ασπρόμαυρες και έγχρωμες εικόνες, αναλογικές λήψεις και σύγχρονες φωτογραφικές ματιές συνθέτουν ένα αφήγημα όπου η περιπλάνηση γίνεται τρόπος ανάγνωσης της πόλης. Η έκθεση εξερευνά την Αθήνα ανάμεσα στον θόρυβο και την παύση, το ορατό και το υπαινικτικό, το ιστορικό βάρος και το παρόν που διαρκώς μετακινείται. Μια πρόσκληση να δούμε την πρωτεύουσα όχι ως δεδομένο φόντο, αλλά ως ζωντανό και πολυσύνθετο σώμα.

Ώρες λειτουργίας: Δευτέρα – Παρασκευή: 10.00-18.00 & Σάββατο: 10.00-14.00, Κυριακή: Κλειστά

Νίκος Καλαφάτης: Primavera
2026-05-16 10:00 - 18:00 | Τεχνοχώρος Art Gallery, Λεμπέση 12, Αθήνα, 117 42, Greece
Στον Τεχνοχώρο art gallery παρουσιάζεται η ατομική έκθεση του Νίκου Καλαφάτη με τίτλο “Primavera”, σε επιμέλεια της Ιστορικού Τέχνης Αθηνάς Σχινά. Η έκθεση αποτελεί μια ζωντανή, αισιόδοξη και βαθιά προσωπική κατάθεση ενός δημιουργού που έχει μετατρέψει τη φύση σε σταθερή πηγή έμπνευσης, καθημερινής παρατήρησης και εικαστικής ανακάλυψης. Με αφετηρία την άνοιξη, αλλά και μια διαρκή αίσθηση αναγέννησης, ο Καλαφάτης συνθέτει έναν κόσμο όπου τα απλά υλικά αποκτούν νέα ζωή. Ξύλα, μέταλλα, σκοινιά, φτερά και κάθε είδους object trouvés μεταπλάθονται μέσα από τη ζωγραφική, τη γλυπτική και τη χαρακτική σε έργα γεμάτα ποίηση, ευρηματικότητα και ένα διακριτικό χιούμορ. Η έκθεση δεν προτείνει απλώς μια εικαστική θέαση της φύσης, αλλά μια συνολικότερη στάση απέναντι στη ζωή: πιο ανάλαφρη, πιο παρατηρητική, πιο ανοιχτή στο θαύμα του καθημερινού. Μια “Primavera” που δεν περιορίζεται σε εποχή, αλλά λειτουργεί ως δημιουργική κατάσταση.

Ώρες Λειτουργίας: Τρίτη, Πέμπτη, Παρασκευή: 12:00-20:00 & Τετάρτη, Σάββατο: 10:00-18:00, Κυριακή, Δευτέρα: κλειστά.

Άγιος Διονύσιος ο Αρεοπαγίτης, ο Άγιος των Αθηνών: Ξεναγήσεις στους Ναούς του ΙΙ
2026-05-16 11:00 - 12:30 | Ιερός Καθολικός Καθεδρικός Ναός Αγίου Διονυσίου του Αρεοπαγίτη, Πανεπιστημίου 24, Αθήνα, Αθήνα, 106 72, Greece
Το Φεστιβάλ του Δήμου Αθηναίων μας προσκαλεί να γνωρίσουμε από κοντά την ιστορία, την αρχιτεκτονική και τη λεπτή αισθητική ενός από τα πιο ξεχωριστά θρησκευτικά μνημεία της πόλης: του Ιερού Καθολικού Καθεδρικού Ναού Αγίου Διονυσίου Αρεοπαγίτου. Με οδηγό την ιστορικό τέχνης Δέσποινα Παρασκευά, η περιήγηση ανοίγει ένα παράθυρο σε έναν χώρο που δεσπόζει στον άξονα της Πανεπιστημίου και κουβαλά μαζί του ένα σημαντικό κομμάτι της πολιτιστικής και αρχιτεκτονικής ιστορίας της Αθήνας. Κατά τη διάρκεια της ξενάγησης, θα ανακαλύψουμε τη συμβολή των Leo von Klenze και Λύσανδρου Καυταντζόγλου, θα γνωρίσουμε το έργο του ζωγράφου Guglielmo Bilancioni και την ιστορία του μαικήνα Giovanni Battista Serpieri, ενώ θα παρατηρήσουμε από κοντά τον πλούσιο γλυπτό και ξυλόγλυπτο διάκοσμο του ναού. Η εμπειρία ολοκληρώνεται με ένα σύντομο μουσικό πρόγραμμα από την Ειρήνη Αναστασίου στο εκκλησιαστικό όργανο, που προσθέτει μια ξεχωριστή μυσταγωγική διάσταση στην επίσκεψη.

Μην χάσετε και την ξενάγηση στον Ορθόδοξο Ναό που δημιουργεί έναν καλλιτεχνικό διάλογο ανάμεσα σε δύο δόγματα και δύο διαφορετικές εκφάνσεις της νεότερης ελληνικής δημιουργίας, στην καρδιά του αστικού ιστού.

Σημείο συνάντησης: Είσοδος Ιερού Ναού.

1945: Το Τέλος του Πολέμου
2026-05-16 11:00 - 14:00 | Δημόσιο Καπνεργοστάσιο, Λένορμαν 218, Αθήνα, Αθήνα, 104 43, Greece
Η έκθεση «1945: Το Τέλος του Πολέμου» αποτελεί ένα καθηλωτικό οδοιπορικό στη χρονιά-ορόσημο που σφράγισε την παγκόσμια ιστορία. Ως αποτέλεσμα πολύμηνης έρευνας σε ελληνικά και διεθνή αρχεία, η έκθεση φωτίζει τις δραματικές αντιθέσεις εκείνων των δώδεκα μηνών: από τη φρίκη και την αποκάλυψη της ναζιστικής βαρβαρότητας στα στρατόπεδα συγκέντρωσης, μέχρι την έκρηξη χαράς για τη νίκη των ελεύθερων εθνών.

Μέσα από σπάνιο φωτογραφικό υλικό που παρουσιάζεται για πρώτη φορά στην Ελλάδα και αυθεντικά τεκμήρια, ο επισκέπτης παρακολουθεί την αλληλουχία των γεγονότων που διαμόρφωσαν τον σύγχρονο κόσμο: την πτώση του Βερολίνου και τη συνθηκολόγηση της Γερμανίας, τις ιστορικές διασκέψεις της Γιάλτας και του Πόστνταμ, τον όλεθρο της ατομικής βόμβας στην Ιαπωνία, αλλά και τη γέννηση του ΟΗΕ και τη Δίκη της Νυρεμβέργης. Πρόκειται για μια σειρά ξεναγήσεων που επιτρέπουν την ουσιαστική κατανόηση της επόμενης ημέρας για την ανθρωπότητα, προσφέροντας μια βαθιά ματιά στα θεμέλια της σύγχρονης ειρήνης και δικαιοσύνης.

Δυο ξεναγήσεις: Στις 11:00 και 13:00 απευθυνόμενες σε ενήλικες.

Ελεύθερη συμμετοχή με προκράτηση θέσης έως 15 Μαΐου στο +30 210 367 3273, από Δευτέρα έως Παρασκευή 9:00-16:00.

Ανδρέας Σπηλιοτόπουλος: Ήρωες του Σήμερα
2026-05-16 11:00 - 15:00 | Γκαλερί Αστρολάβος, Ξανθίππου 11, Κολωνάκι, 106 75, Greece
Ο Ανδρέας Σπηλιωτόπουλος παρουσιάζει στην γκαλερί Αστρολάβος την ατομική έκθεση ζωγραφικής «Ήρωες του Σήμερα», μια σειρά έργων που φέρνουν σε διάλογο την κλασική τέχνη με τη σύγχρονη ποπ κουλτούρα. Αντλώντας επιρροές από αλληγορικές και μνημειακές παραδόσεις της ζωγραφικής, αλλά και από την ένταση και την αφηγηματικότητα των κόμικς, ο καλλιτέχνης δημιουργεί πυκνές, πολυεπίπεδες συνθέσεις γεμάτες παράλληλες δράσεις.

Στους καμβάδες του, η χαρά συνυπάρχει με τον φόβο, η ειρωνεία με το δράμα και το καθημερινό με το υπερβολικό. Οι «ήρωες» του σήμερα δεν είναι υπερφυσικές μορφές, αλλά πρόσωπα της σύγχρονης ζωής που κινούνται ανάμεσα στην ευθραυστότητα, την ένταση και το χιούμορ. Η έκθεση προτείνει μια ζωηρή και διεισδυτική ματιά στον κόσμο μας, εκεί όπου το κωμικό και το τραγικό αποτελούν τελικά μέρος της ίδιας αφήγησης.

Ώρες Λειτουργίας: Τρίτη, Τετάρτη, Πέμπτη, Παρασκευή: 12.00 – 16.00 & 17.00 – 20.00, Σάββατο: 11.00 – 15.00, Κυριακή, Δευτέρα: κλειστά.

Βέρα Σταυρινάδη: Pop - Up Frequencies
2026-05-16 11:00 - 15:00 | Γκαλερί Αστρολάβος, Ξανθίππου 11, Κολωνάκι, 106 75, Greece
Η Βέρα Σταυρινάδη παρουσιάζει την έκθεση γλυπτικής “Pop-Up Frequencies”, μια εκρηκτική εικαστική παρέμβαση που καταλαμβάνει τον χώρο της γκαλερί Αστρολάβος με ένταση και στυλ. Γλυπτά μνημειακών διαστάσεων σε μορφή σύγχρονων Τοτέμ εναλλάσσονται με μικρότερα επιδαπέδια και επιτοίχια έργα, όλα λουσμένα σε έντονα φλούο χρώματα που παραπέμπουν στην Pop κουλτούρα και την αισθητική των κόμικς. Με μια σαρκαστική, αλλά και παιγνιώδη προσέγγιση που δανείζεται στοιχεία από τον κόσμο των παιδικών παιχνιδιών, η καλλιτέχνις ανοίγει έναν αποσπασματικό διάλογο για τις αξίες της σύγχρονης κοινωνίας. Στιγματίζοντας τα πρότυπα της κατανάλωσης και την επιπολαιότητα του σήμερα, η Σταυρινάδη καταφέρνει να παντρέψει την κριτική ματιά με μια ακαταμάχητα χαρούμενη διάσταση. Πρόκειται για μια εμπειρία που μας καλεί να δούμε τα «είδωλα» της καθημερινότητάς μας μέσα από μια νέα, φωτεινή και ανατρεπτική συχνότητα.

Ώρες Λειτουργίας: Τρίτη, Τετάρτη, Πέμπτη, Παρασκευή: 12:00 – 16:00 & 17:00 – 20:00, Σάββατο: 11:00 – 15:00, Κυριακή, Δευτέρα: κλειστά.

Πάνος Χαραλάμπους: COLUMBIA
2026-05-16 11:00 - 16:00 | CITRONNE Gallery, Πατριάρχου Ιωακείμ 19, Αθήνα, 106 75, Greece
Ο Πάνος Χαραλάμπους παρουσιάζει στη CITRONNE Gallery μια έκθεση που συνομιλεί με τη μνήμη της πόλης και ξυπνά ήχους από μια άλλη εποχή της Αθήνας. Αφετηρία της είναι το 2006, χρονιά κατά την οποία κατεδαφίστηκε το ιστορικό εργοστάσιο της Columbia στη Ριζούπολη, κλείνοντας συμβολικά ένα μεγάλο κεφάλαιο της ελληνικής δισκογραφίας. Έναν χώρο όπου καταγράφηκαν φωνές, τραγούδια και στιγμές που διαμόρφωσαν το συλλογικό μας ηχητικό παρελθόν. Ο καλλιτέχνης μεταμορφώνει τη γκαλερί σε ένα ιδιαίτερο «δωμάτιο ήχου», όπου ο επισκέπτης καλείται να περπατήσει πάνω σε ένα ηχητικό δάπεδο και να αφουγκραστεί ξανά αποτυπώματα μιας μνήμης που επιμένει. Η εγκατάσταση λειτουργεί σαν μια βιωματική υπενθύμιση ότι η μουσική δεν χάνεται μαζί με τα κτίρια που τη φιλοξένησαν, αλλά συνεχίζει να επιβιώνει μέσα στην εμπειρία, στη συγκίνηση και στο κοινό μας φαντασιακό. Μια έκθεση για τη φθορά, την ανάμνηση και τη βαθιά ανθρώπινη ανάγκη να κρατάμε ζωντανό ό,τι μας συνέδεσε.
Ώρες λειτουργίας: Τρίτη, Πέμπτη, Παρασκευή: 11:00-20:00 & Τετάρτη, Σάββατο: 11:00-16:00, Δευτέρα, Κυριακή κλειστά.

Κώστας Ορδόλης: Πόλεις από Xαρτί
2026-05-16 11:00 - 16:00 | Εικαστικός Κύκλος ΔΛ, Ακαδημίας 6, Αθήνα, Αθήνα, 106 71, Greece
Ο Εικαστικός Κύκλος ΔΛ παρουσιάζει, στο πλαίσιο του Φεστιβάλ του Δήμου Αθηναίων 2026, την ατομική έκθεση φωτογραφίας του Κώστα Ορδόλη με τίτλο «Πόλεις από Χαρτί». Μέσα από μια σειρά έργων με έντονα ατμοσφαιρικό χαρακτήρα, ο καλλιτέχνης συνθέτει έναν προσωπικό χάρτη πόλεων που δεν υπακούει στη συμβατική γεωγραφία, αλλά στην εσωτερική εμπειρία, τη μνήμη και τη φευγαλέα εντύπωση. Οι εικόνες του μοιάζουν εύθραυστες, σχεδόν διάφανες, σαν να αιωρούνται ανάμεσα στο πραγματικό και το ονειρικό. Ο αστικός χώρος παρουσιάζεται όχι ως τόπος καθημερινής κίνησης, αλλά ως πεδίο σιωπής, ποιητικής και στοχασμού. Η έκθεση αποτελεί μια πρόσκληση σε μια διαφορετική περιήγηση στην πόλη, εκεί όπου ο χρόνος επιβραδύνει και η αρχιτεκτονική αποκτά ευαλωτότητα, μνήμη και συναίσθημα.

Ώρες Λειτουργίας: Τρίτη, Πέμπτη, Παρασκευή: 11:00 – 14:30 & 17:30 – 20:30, Τετάρτη, Σάββατο: 11:00 -16:00, Δευτέρα, Κυριακή: κλειστά

Δήμητρα Σιατερλή: Συνεκτικά Δίκτυα
2026-05-16 11:00 - 19:00 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Η ατομική έκθεση της Δήμητρας Σιατερλή ξεδιπλώνεται ως ένα συναρπαστικό ταξίδι που ενώνει το παρελθόν με το παρόν της δημιουργού. Από τις δεκαετίες του ’80 και του ’90 έως τις πιο πρόσφατες δουλειές της, η έκθεση οργανώνεται σε τρεις ενότητες που θυμίζουν θεατρικές πράξεις. Ο επισκέπτης περιηγείται σε έναν κόσμο γεμάτο ορυκτά, απολιθώματα και μυθικές μορφές, για να καταλήξει στην «ανατομία» της ανθρώπινης παρουσίας μέσα από γλυπτά, πλέγματα και χαρακτικά. Μικροσκοπικές φιγούρες ξεπηδούν μέσα από δαιδαλώδεις συνθέσεις, δημιουργώντας ένα παιχνίδι ανάμεσα στον μύθο και την πραγματικότητα. Πρόκειται για μια βαθιά βιωματική εμπειρία που αναδεικνύει τη σημασία της συνύπαρξης και της ανθρώπινης σύνδεσης. Μην χάσετε την ευκαιρία να συμμετάσχετε σε μία από τις ξεναγήσεις για μια πιο ουσιαστική γνωριμία με το έργο της καλλιτέχνιδας.

Νικόλας Κληρονόμος: Αναδρομή 1985-2025
2026-05-16 11:00 - 19:00 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Η μεγάλη αναδρομική έκθεση του Νικόλα Κληρονόμου μας προσκαλεί να ανακαλύψουμε την πολυετή διαδρομή ενός δημιουργού που κινείται με μοναδική ευχέρεια ανάμεσα στη ζωγραφική και τη σκηνογραφία. Ο καλλιτέχνης λειτουργεί σαν «σκηνοθέτης» του καμβά: δεν αποτυπώνει απλώς εικόνες, αλλά τις μεταπλάθει μέσα από τη μνήμη, το συναίσθημα και την προσωπική του εμπειρία. Στα έργα του, η καθημερινότητα συναντά το όνειρο και οι εποχές μοιάζουν να μπλέκονται με μικρές, απρόσμενες στιγμές της ζωής. Με έντονα χρώματα και ιδιαίτερα υλικά, δημιουργεί συνθέσεις που μοιάζουν να βρίσκονται σε διαρκή κίνηση, προσφέροντας μια βαθιά ποιητική ματιά στον κόσμο που μας περιβάλλει. Μια έκθεση που μιλά κατευθείαν στη μνήμη και το συναίσθημα, και μια σπάνια ευκαιρία να γνωρίσουμε το έργο ενός δημιουργού που καταφέρνει να δίνει μνημειακή διάσταση στο εφήμερο. Μην χάσετε την ευκαιρία να συμμετάσχετε και σε μία από τις προγραμματισμένες ξεναγήσεις για μια πιο διεισδυτική προσέγγιση στο έργο του.

Ώρες λειτουργίας: Τρίτη – Σάββατο: 11:00 - 19:00 & Κυριακή: 10:00 - 16:00, Δευτέρα: κλειστά.

Κωνσταντίνος Ξενάκης – Δημήτρης Χιωτόπουλος: Γραφή και Ίχνος. Δυο διαδρομές στον Λαβύρινθο
2026-05-16 11:30 - 15:00 | Γκαλερί Έρση, Κλεομένους 4, Αθήνα, Αθήνα, 106 75, Greece
Η Γκαλερί Έρση παρουσιάζει τη διπλή έκθεση ζωγραφικής «Γραφή και Ίχνος: Δύο διαδρομές στον Λαβύρινθο», φέρνοντας σε έναν ουσιαστικό και απρόσμενα ποιητικό διάλογο το έργο του Κωνσταντίνου Ξενάκη και του Δημήτρη Χιωτόπουλου. Η έκθεση εστιάζει στον τρόπο με τον οποίο η γραφή, το σύμβολο, το ίχνος και η χειρονομία μπορούν να ξεπεράσουν τη χρηστική τους διάσταση και να λειτουργήσουν ως αυτόνομη εικαστική γλώσσα, πυκνή σε νοήματα και ανοιχτή σε πολλαπλές αναγνώσεις. Ο διεθνώς αναγνωρισμένος Κωνσταντίνος Ξενάκης επιστρατεύει κώδικες, ιερογλυφικά, σήματα και μορφές που παραπέμπουν στη σύγχρονη επικοινωνία, σχολιάζοντας με οξύτητα τον τρόπο που κατασκευάζεται το νόημα. Από την άλλη, ο Δημήτρης Χιωτόπουλος ενσωματώνει στοιχεία καλλιγραφίας, αρχέτυπα σχήματα και μια πιο εσωτερική εικαστική αναζήτηση. Η συνύπαρξη των δύο δημιουργών μετατρέπει τον «Λαβύρινθο» της έκθεσης σε έναν χώρο όπου ο θεατής καλείται να περιπλανηθεί, να χαθεί και τελικά να ανασυνθέσει μόνος του τη διαδρομή του μέσα από σημεία, σιωπές και ίχνη πολιτισμού.

Ώρες Λειτουργίας: Δευτέρα – Παρασκευή: 11:30 – 14:30 & 17:30 – 20:30, Σάββατο: 11:30 – 15:00, Κυριακή: κλειστά

Γιώργος Λουλούδης: Η Πορεία του Φωτός - Το Εγγενές
2026-05-16 12:00 - 15:00 | GenesisGallery, Ιπποκράτους 121, Αθήνα, Αθήνα, 114 72, Greece
Στη νέα ατομική έκθεση ζωγραφικής του Γιώργου Λουλούδη στην Gallery Genesis, το φως γίνεται βασικός πρωταγωνιστής και ξεπερνά τα όρια ενός φυσικού φαινομένου. Ο καλλιτέχνης στρέφεται στα ελληνικά ξωκλήσια και στη μοναδική τους σχέση με το τοπίο, μετατρέποντάς τα σε σύμβολα ελπίδας, σιωπής και εσωτερικής αναζήτησης. Τα έργα λειτουργούν σαν μικρές στάσεις περισυλλογής, όπου ο χώρος και η ψυχική εμπειρία συνδέονται άμεσα.

Μέσα από μια έντονα εξπρεσιονιστική γραφή, οι ζωγραφικές επιφάνειες αποκτούν συναισθηματική ένταση και βάθος. Το φως μετατρέπεται σε εσωτερική ανάγκη, σε δύναμη που οδηγεί τον θεατή προς μια πιο προσωπική ανάγνωση του έργου. Μια έκθεση που μιλά για την ανάγκη παρηγοριάς, τη δύναμη της ελπίδας και τη δυνατότητα της τέχνης να λειτουργεί ως σημείο ανανέωσης και στοχασμού μέσα σε μια απαιτητική εποχή.

Εγκαίνια: Πέμπτη 7 Μαΐου στις 20:00.

Ώρες Λειτουργίας: Τρίτη, Πέμπτη, Παρασκευή: 12:00 – 21:00 & Σάββατο: 12:00 – 15:00, Δευτέρα, Τετάρτη, Κυριακή: κλειστά.

Χριστίνα Παρασκευοπούλου: Symbioses
2026-05-16 12:00 - 15:00 | Artshot – Sophia Gaitani, Λεμπέση 11, Αθήνα, 117 42, Greece
Η Χριστίνα Παρασκευοπούλου μάς καλεί να δούμε τον κόσμο αλλιώς, σαν μέσα από έναν μεγεθυντικό φακό. Στη νέα της ενότητα έργων με τίτλο «Symbioses», η καλλιτέχνις αποτυπώνει τις αόρατες ιστορίες που εκτυλίσσονται στο έδαφος, στις θάλασσες και στις ακτές, εκεί όπου η ζωή συνεχίζεται αθόρυβα αλλά αδιάκοπα. Με μελάνι και λεπτούς μαρκαδόρους, δημιουργεί περίτεχνα μοτίβα που θυμίζουν ζωντανούς οργανισμούς ή ατελείωτα νήματα που μπλέκονται και συνυπάρχουν. Τα έργα της λειτουργούν ως ένα διακριτικό, αλλά ισχυρό οικολογικό σχόλιο, αναδεικνύοντας την ανθεκτικότητα της φύσης και την ομορφιά της μικροσκοπικής ζωής που συχνά προσπερνάμε. Μια πρόσκληση να επιβραδύνουμε, να παρατηρήσουμε και να χαθούμε σε έναν κόσμο όπου τα πάντα συνδέονται, εξελίσσονται και ανανεώνονται.
Ώρες Λειτουργίας: Τρίτη, Πέμπτη, Παρασκευή: 17:30 – 20:30 & Τετάρτη, Σάββατο: 12:00 – 15:00, Δευτέρα, Κυριακή: κλειστά.

Μαρίλια Φωτοπούλου: Iconostases
2026-05-16 12:00 - 16:00 | Κέντρο Σύγχρονης Τέχνης Ιλεάνα Τούντα, Αρματολών & Κλεφτών 48, Αθήνα, 114 71, Greece
Το Κέντρο Σύγχρονης Τέχνης Ιλεάνα Τούντα παρουσιάζει την ατομική έκθεση της Μαρίλιας Φωτοπούλου με τίτλο «Iconostases», μια εικαστική πρόταση που στρέφει το βλέμμα σε ένα θέμα οικείο, αλλά συχνά αόρατο μέσα στην καθημερινότητα: τα εικονοστάσια που συναντάμε κατά μήκος των δρόμων. Η καλλιτέχνις προσεγγίζει αυτά τα μικρά, μεταλλικά σημεία μνήμης και πίστης όχι ως απλά στοιχεία του τοπίου, αλλά ως φορείς προσωπικών ιστοριών, συλλογικής ευαισθησίας και βαθιάς πολιτισμικής συνέχειας. Μέσα από τη γλώσσα της σύγχρονης εικαστικής φωτογραφίας, η έκθεση φωτίζει τη σχέση του ανθρώπου με τον δρόμο, την απώλεια, τη μνήμη και το αστικό περιβάλλον. Τα έργα της Φωτοπούλου δεν καταγράφουν απλώς ένα χαρακτηριστικό ελληνικό θέαμα, αλλά το μετατρέπουν σε πεδίο παρατήρησης και στοχασμού. Μια έκθεση που μας καλεί να κοιτάξουμε ξανά όσα προσπερνάμε καθημερινά, ανακαλύπτοντας μέσα τους ένα φορτίο συγκίνησης, παράδοσης και σιωπηλής μαρτυρίας. Η έκθεση λειτουργεί σε παράλληλο διάλογο με την ενότητα της Ευγενίας Γρηγοράκη, που παρουσιάζεται επίσης στην γκαλερί, προσφέροντας στον επισκέπτη μια ευρύτερη ματιά πάνω στο ιδιαίτερο αυτό σύμβολο του ελληνικού τοπίου.

Ώρες Λειτουργίας: Τρίτη, Πέμπτη: 15:00 – 20:00 & Τετάρτη, Παρασκευή: 12:00 – 20:00 & Σάββατο: 12:00 – 16:00, Δευτέρα, Κυριακή: κλειστά.

Ευγενία Γρηγοράκη: Εικονοστάσια των Δρόμων
2026-05-16 12:00 - 16:00 | Κέντρο Σύγχρονης Τέχνης Ιλεάνα Τούντα, Αρματολών & Κλεφτών 48, Αθήνα, 114 71, Greece
Το Κέντρο Σύγχρονης Τέχνης Ιλεάνα Τούντα φιλοξενεί την ατομική έκθεση της Ευγενίας Γρηγοράκη με τίτλο «Εικονοστάσια των δρόμων», μια φωτογραφική ενότητα που στρέφεται σε ένα γνώριμο, αλλά συχνά παραγνωρισμένο στοιχείο του ελληνικού τοπίου. Μέσα από μια προσωπική και άμεση ματιά, η δημιουργός προσεγγίζει τα εικονοστάσια όχι μόνο ως σημεία μνήμης και πίστης, αλλά και ως μικρές, παράδοξες παρουσίες που επιμένουν να κατοικούν στον δημόσιο χώρο, πλάι στους δρόμους, στις στροφές και στις καθημερινές μας διαδρομές. Η δύναμη της έκθεσης βρίσκεται ακριβώς σε αυτή τη βιωματική, σχεδόν τρυφερή παρατήρηση. Τα εικονοστάσια μετατρέπονται στον φακό της Γρηγοράκη σε αντικείμενα καλλιτεχνικής εξερεύνησης, αναδεικνύοντας τη διαχρονική τους σταθερότητα και το ιδιαίτερο νόημα που συνεχίζουν να φέρουν μέσα στην ελληνική κοινωνία. Μια έκθεση που γεφυρώνει την καθημερινή ματιά με τη λαϊκή παράδοση και μας καλεί να σταθούμε ξανά μπροστά σε ένα από τα πιο χαρακτηριστικά και συγκινητικά θεάματα των ελληνικών δρόμων. Παρουσιάζεται ταυτόχρονα με την έκθεση της Μαρίλιας Φωτοπούλου, δίνοντας την ευκαιρία για μια διπλή περιήγηση σε δύο διαφορετικές αλλά συμπληρωματικές φωτογραφικές αναγνώσεις του ίδιου θέματος.

Ώρες Λειτουργίας: Τρίτη, Πέμπτη: 15:00 – 20:00 & Τετάρτη, Παρασκευή: 12:00 – 20:00 & Σάββατο: 12:00 – 16:00, Δευτέρα, Κυριακή: κλειστά.

Δρ. Γιάννης Ν. Τζώρτζης: Γροιλανδία
2026-05-16 12:00 - 16:00 | Γκαλερί a.antonopoulou.art, Αριστοφάνους 20, Αθήνα, 105 54, Greece
Η γκαλερί a.antonopoulou.art φιλοξενεί την ατομική έκθεση φωτογραφίας «Γροιλανδία» του Δρ. Γιάννη Ν. Τζώρτζη, μια δουλειά που συνδυάζει καλλιτεχνική ευαισθησία και έντονη περιβαλλοντική συνείδηση. Μέσα από τον φακό του, τα παγωμένα τοπία του Βορρά αποκαλύπτονται στη σπάνια ομορφιά, αλλά και στην ευθραυστότητά τους, ανοίγοντας έναν ουσιαστικό διάλογο για την κλιματική κρίση, το περιβάλλον και τη σχέση ανθρώπου και φύσης. Η εικόνα εδώ δεν είναι απλή καταγραφή, αλλά αφορμή για προβληματισμό.

Η έκθεση αποκτά ακόμη μεγαλύτερη σημασία καθώς αναδεικνύει τη λεπτή ισορροπία ανάμεσα στη φυσική κληρονομιά, τη γεωπολιτική σημασία των πόρων και την ανθρώπινη ευθύνη απέναντι στο περιβάλλον. Ο θεατής καλείται να δει τη Γροιλανδία όχι μόνο ως τόπο σπάνιας αισθητικής δύναμης, αλλά και ως ένα από τα πιο κρίσιμα πεδία σκέψης για το παρόν και το μέλλον του πλανήτη. Μια πολυεπίπεδη εμπειρία με έντονο οικολογικό και σύγχρονο αποτύπωμα.

Εγκαίνια: Πέμπτη 7 Μαΐου στις 19:00.

Ωράριο λειτουργίας: Τετάρτη, Πέμπτη, Παρασκευή: 14:00 – 20:00 & Σάββατο: 12:00 – 16:00, Δευτέρα, Τρίτη, Κυριακή: κλειστά.

Δημήτρης Ρεντούμης: Ατομική Έκθεση
2026-05-16 12:00 - 16:00 | Γκαλερί Crux, Σέκερη 4, Αθήνα, 106 74, Greece
Η γκαλερί Crux παρουσιάζει την ατομική έκθεση του Δημήτρη Ρεντούμη. Μέσα από τη νέα του σειρά έργων, ο καλλιτέχνης «συνομιλεί» με την παροδική και εύθραυστη φύση του χαρτιού, ενώ πειραματίζεται με τη μετάβαση από τη δισδιάστατη εικόνα σε μια τρισδιάστατη μεταβλητή υλικότητα, μεταμορφώνοντας τις χάρτινες επιφάνειες σε γλυπτικές φόρμες που καταλαμβάνουν τον χώρο.
Με μια πλούσια διαδρομή που περιλαμβάνει σπουδές στην ΑΣΚΤ και την Ολλανδία, καθώς και συμμετοχή σε σημαντικά προγράμματα όπως το Jan van Eyck και το Onassis Air, ο δημιουργός φέρνει στην Αθήνα μια πρόταση που ισορροπεί ανάμεσα στην λεπτότητα του υλικού και τη δυναμική της εγκατάστασης.

Μια μοναδική ευκαιρία για το κοινό να ανακαλύψει πώς το χαρτί μπορεί να «αναπνεύσει» και να αναπτυχθεί πέρα από τα όρια του κάδρου, δημιουργώντας ένα ζωντανό εικαστικό περιβάλλον.

Ώρες Λειτουργίας: Τετάρτη-Παρασκευή: 12:00 – 20:00 & Σάββατο: 12:00 – 16:00, Δευτέρα, Τρίτη, Κυριακή: κλειστά

Kristine Lippire: From LA to Athens - Notes on Light and Material
2026-05-16 12:00 - 16:00 | Phoenix Athens, Ασκληπιού 89, Αθήνα, 114 72, Greece
Ο χώρος του Phoenix Athens φιλοξενεί την καλλιτέχνιδα Kristine Lippire από το Λος Άντζελες, σε μια έκθεση που ενώνει την αμερικανική μεγαλούπολη με την Αθήνα.

Με επίκεντρο τη γειτονιά των Εξαρχείων, η Lippire εμπνέεται από την ενέργεια της νεολαίας, τον ιδεαλισμό και το γκράφιτι ως μέσο έκφρασης και διεκδίκησης μέσα στον αστικό ιστό. Με γλυπτά από τσιμέντο, έργα ζωγραφικής και μοτίβα επηρεασμένα από τις σιδεριές των μεταπολεμικών κτιρίων, η καλλιτέχνις μεταμορφώνει αρχιτεκτονικά θραύσματα σε μια νέα οπτική γλώσσα.

Το έργο της δεν είναι απλώς μια αισθητική πρόταση, αλλά ένας βαθύς στοχασμός πάνω στην ανθεκτικότητα και τη συλλογική μνήμη που εγγράφεται στους τοίχους και τους δρόμους των πόλεων. Μια πρόσκληση να δούμε την αστική πραγματικότητα με μια πιο ανθρώπινη και δημιουργική ματιά, εκεί όπου το εκτυφλωτικό φως συναντά τις ατέλειες της καθημερινότητας.

Εγκαίνια: Παρασκευή 8 Μαΐου στις 19:00.

Ώρες Λειτουργίας: Τρίτη, Πέμπτη, Παρασκευή: 12:00–18:00, Τετάρτη, Σάββατο: 12:00–16:00. Δευτέρα & Κυριακή: κλειστά.

Inna Orlik: Μόνιμη Έκθεση
2026-05-16 12:00 - 18:00 | Γκαλερί Orlik, Παλαιολόγου Μπενιζέλου 3, Αθήνα, 105 56, Greece
Η Orlik Gallery υποδέχεται το κοινό του Φεστιβάλ του Δήμου Αθηναίων σε μια ξεχωριστή συνάντηση με το εικαστικό σύμπαν της Inna Orlik. Η έκθεση φέρνει στο προσκήνιο έναν κόσμο όπου η σύγχρονη ζωγραφική συνομιλεί με τη μυθολογία, τη φύση και την ανθρώπινη εμπειρία, δημιουργώντας ένα περιβάλλον πλούσιο σε συμβολισμούς και ερμηνευτικά επίπεδα.

Με έντονα χρώματα, σύνθετες υφές και μια ιδιαίτερη ζωγραφική γλώσσα, τα έργα της Orlik κινούνται ανάμεσα στο ορατό και το υπαινικτικό, το προσωπικό και το συλλογικό. Η καλλιτέχνις μετατρέπει τον καμβά σε χώρο αφήγησης και αναζήτησης, προσκαλώντας τον θεατή να ανακαλύψει μορφές, σύμβολα και υπόγειες συνδέσεις. Μια έκθεση που απευθύνεται σε όσους αναζητούν στη σύγχρονη τέχνη όχι μόνο αισθητική ένταση, αλλά και ουσιαστικό βάθος.

Ώρες λειτουργίας: Καθημερινά: 12:00 – 18:00

K-Pop World Festival Greece
2026-05-16 12:00 - 23:00 | Θέατρο Κολωνού, Ιωαννίνων & Καπανέως, Αθήνα, 104 44, Greece
Η δυναμική ενέργεια της Νότιας Κορέας φτάνει στην Αθήνα μέσα από το K-Wave Night 2026, μια βραδιά αφιερωμένη στην K-pop κουλτούρα που έχει κατακτήσει τον πλανήτη. Σε συνεργασία με την Πρεσβεία της Κορέας, το Φεστιβάλ του Δήμου Αθηναίων υποδέχεται μια διοργάνωση γεμάτη χορό, ταλέντο και σύγχρονο παλμό, φέρνοντας στην πόλη την ένταση και τη λάμψη της σύγχρονης Σεούλ. Είτε ακολουθείτε ήδη την K-scene, είτε θέλετε να την ανακαλύψετε για πρώτη φορά, αυτή η βραδιά υπόσχεται μια εμπειρία γεμάτη ενθουσιασμό και ζωντάνια. Δεν πρόκειται απλώς για έναν διαγωνισμό, αλλά για μια μεγάλη σκηνή όπου οι πιο δυναμικοί performers της Ελλάδας διεκδικούν μια θέση στον παγκόσμιο τελικό του K-pop World Festival στο Changwon. Οι νικητές της βραδιάς θα προταθούν στο δίκτυο KBS, ανοίγοντας τον δρόμο για το ταξίδι τους στην Κορέα. Μια γιορτή που μιλά για έμπνευση, σύνδεση και ελευθερία έκφρασης και που αποδεικνύει πως η μουσική και ο χορός μπορούν να ενώσουν κοινότητες, πόλεις και ολόκληρους πολιτισμούς.

Ασκήσεις σε Άγνωστα Όνειρα
2026-05-16 13:00 - 14:00 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Το Φεστιβάλ φιλοξενεί μια ιδιαίτερη καλλιτεχνική σύμπραξη που ενώνει τον λόγο, τον ήχο και την εικόνα. Ο συνθέτης και κιθαρίστας Πάρις Παρασχόπουλος παρουσιάζει τον νέο του δίσκο «Ασκήσεις σε άγνωστα όνειρα», μελοποιώντας ποιήματα σύγχρονων Ελλήνων δημιουργών. Η φωνή της Άννης Ονουφρίου δίνει ζωή στους στίχους, ενώ η βραδιά αποκτά μια επιπλέον εικαστική διάσταση μέσα από τη ζωντανή παρουσία του Νικόλα Κληρονόμου, ο οποίος συνομιλεί με το κοινό και τα έργα του. Μια μυσταγωγική εμπειρία όπου η μουσική, η ποίηση και η εικόνα συνυπάρχουν σε έναν ενιαίο, ζωντανό διάλογο, προσκαλώντας μας σε ένα ταξίδι στη σύγχρονη ελληνική δημιουργία.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Α΄ Κοιμητήριο Αθηνών: Μία Υπαίθρια Γλυπτοθήκη 1
2026-05-16 17:00 - 19:00 | Α’ Κοιμητήριο Αθηνών, Λογγίνου 3, Αθήνα, Αθήνα, 116 36, Greece
«Εις το νεκροταφείον Αθηνών περικλείεται πάσα η κίνησις της νεωτέρας γλυπτικής». Με αυτά τα λόγια, ο σπουδαίος γλύπτης Θωμάς Θωμόπουλος περιέγραφε ήδη από τις αρχές του περασμένου αιώνα τη μοναδικότητα του Α’ Κοιμητηρίου Αθηνών.

Στο πλαίσιο του Φεστιβάλ, ο αρχαιολόγος και ξεναγός Μιχάλης Γιοχάλας μας οδηγεί σε μια ιδιαίτερη περιήγηση στο Α΄ Κοιμητήριο Αθηνών, έναν τόπο όπου η μνήμη, η τέχνη και η ιστορία της πόλης συνυπάρχουν με μοναδικό τρόπο. Πολύ πέρα από τη συνήθη εικόνα ενός κοιμητηρίου, ο χώρος αποκαλύπτεται ως ένα υπαίθριο μουσείο νεοελληνικής γλυπτικής, γεμάτο σημαντικά έργα, καλλιτεχνικές υπογραφές και ίχνη της κοινωνικής ιστορίας της Αθήνας. Μέσα από ταφικά μνημεία, γλυπτικές συνθέσεις και ανθρώπινες ιστορίες, η ξενάγηση φωτίζει λιγότερο γνωστές πλευρές της αθηναϊκής ταυτότητας. Ιστορίες φιλοδοξίας, υστεροφημίας, προσωπικής απώλειας και αισθητικής αναζήτησης αποτυπώνονται στο μάρμαρο και συνδέονται με τη διαμόρφωση της νεότερης πόλης. Μια διαδρομή υψηλής αισθητικής και εσωτερικότητας, που καλεί τον επισκέπτη να δει το Α’ Κοιμητήριο ως έναν τόπο βαθιάς πολιτισμικής σημασίας.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Imamu
2026-05-16 18:00 - 23:00 | Πλατεία Κλαυθμώνος, Πλατεία Κλαυθμώνος, Αθήνα, Αθήνα, 105 61, Greece
Το Imamu δεν είναι απλώς μια σειρά μουσικών events, αλλά μια εμπειρία που αντιμετωπίζει τη διασκέδαση σαν μια σύγχρονη τελετουργία. Αντλώντας το όνομά του από την έννοια του «πνευματικού οδηγού», το project δημιουργεί ένα περιβάλλον όπου ο ρυθμός, η ατμόσφαιρα και η συναισθηματική ένταση ενώνονται, μετατρέποντας το dancefloor σε τόπο σύνδεσης και απελευθέρωσης. Στο πλαίσιο του Φεστιβάλ του Δήμου Αθηναίων, το κοινό καλείται να αφεθεί σε μια βραδιά που ξεφεύγει από τα συνηθισμένα club formats και δίνει χώρο σε μια πιο καθηλωτική μουσική εμπειρία. Με πυξίδα τη melodic techno και ήχο που εμπλουτίζεται με ατμοσφαιρικά indie φωνητικά και γήινες Afro house αποχρώσεις, το Imamu δημιουργεί ένα σκηνικό βαθιά αισθητηριακό και ταυτόχρονα ανοιχτό, ιδανικό για όσους αγαπούν τη μουσική που χτίζει ατμόσφαιρα και παρασύρει χωρίς βιασύνη. Κάτω από τον αθηναϊκό ουρανό, ο ρυθμός γίνεται κοινή γλώσσα και η βραδιά αποκτά τον χαρακτήρα μιας συλλογικής εμπειρίας που μένει μαζί σου και μετά το τελευταίο track.

Yoga Sessions
2026-05-16 18:30 - 20:30 | Πάρκο Ριζάρη, Ριζάρη 5, Αθήνα, Αθήνα, 106 76, Greece
Το Πάρκο Ριζάρη, στην καρδιά της πόλης, μετατρέπεται σε έναν ήσυχο χώρο ευεξίας και εσωτερικής ισορροπίας. Στο πλαίσιο του Φεστιβάλ, οι Yoga Sessions μας προσκαλούν να απλώσουμε το στρώμα μας στο γρασίδι και να αφιερώσουμε λίγο χρόνο στην αναπνοή, την κίνηση και τη σύνδεση με το σώμα. Κάτω από τη σκιά των δέντρων και με φόντο τον ανοιχτό ουρανό, έμπειροι instructors καθοδηγούν αρχάριους και προχωρημένους σε μια πρακτική που εστιάζει στην ισορροπία, τη συγκέντρωση και την αποφόρτιση. Σε μια πόλη που κινείται συνεχώς, αυτή η εμπειρία λειτουργεί ως μια μικρή παύση: μια ευκαιρία να επιβραδύνουμε, να ανασάνουμε και να θυμηθούμε ότι η ευεξία μπορεί να βρει χώρο ακόμη και μέσα στον αστικό ιστό.

Αντάμωμα Πολιτιστικών Συλλόγων Θεσσαλίας & Αγράφων
2026-05-16 19:00 - 23:00 | Πλατεία Αγίου Θωμά, Μικράς Ασίας 69, Αθήνα, Αθήνα, 115 27, Greece
Η Πλατεία Αγίου Θωμά μετατρέπεται σε μια μεγάλη χορευτική γιορτή αφιερωμένη στη δύναμη της ελληνικής παράδοσης. Στο πλαίσιο του Φεστιβάλ του Δήμου Αθηναίων 2026, κάτοικοι και επισκέπτες της πόλης καλούνται να γίνουν μέρος ενός αυθεντικού γλεντιού που αντλεί την ενέργειά του από τη μουσική και χορευτική κληρονομιά της Θεσσαλίας και των Αγράφων. Δύο τόποι με βαθιά πολιτισμική σημασία έρχονται συμβολικά στο κέντρο της Αθήνας, φέρνοντας μαζί τους ήχους, βήματα και εικόνες που μιλούν κατευθείαν στη συλλογική μας μνήμη. Με τους ήχους της ζυγιάς και τη δύναμη του κυκλικού χορού, η βραδιά αποκτά τον χαρακτήρα μιας ανοιχτής πρόσκλησης στη συμμετοχή, στη συνάντηση και στη χαρά. Η παράδοση εδώ δεν παρουσιάζεται ως μουσειακό αποτύπωμα, αλλά ως ζωντανή εμπειρία που ενώνει ανθρώπους, γενιές και γειτονιές. Μια βραδιά γεμάτη αυθεντικότητα, ρυθμό και τη μοναδική αίσθηση κοινότητας που μόνο ένα αληθινό ελληνικό γλέντι μπορεί να δημιουργήσει μέσα στην πόλη.

Deer Islnd
2026-05-16 19:00 - 23:00 | Θέατρο Δόρα Στράτου, Αρακύνθου 33 (έναντι), Λόφος Φιλοπάππου, Αθήνα, 117 41, Greece
Σε ένα από τα πιο ατμοσφαιρικά σημεία της Αθήνας, στο Θέατρο Δόρα Στράτου, εκεί όπου η ιστορία συναντά τον σύγχρονο χορευτικό ήχο, οι Deer Islnd υπόσχονται μια βραδιά γεμάτη ρυθμό και το αυθεντικό vibe της παρέας. Ετοιμαστείτε να παρασυρθείτε από μια μουσική εμπειρία, που καταργεί τα σύνορα ανάμεσα στην πόλη και το Αιγαίο, κάτω από την σκιά της Ακρόπολης.

Οι Deer Islnd δημιουργήθηκαν από μια παρέα που γνωρίστηκε σε ένα νησί, μοιράστηκε το πάθος της για την ηλεκτρονική μουσική και αποφάσισε να φέρει αυτή την ενέργεια στην πρωτεύουσα. Χρόνια μετά, οι Deer Islnd έχουν αφήσει το δικό τους, ανεξίτηλο αποτύπωμα στην αθηναϊκή club σκηνή, μετρώντας το ένα επιτυχημένο event μετά το άλλο. Με σήμα το θρυλικό VW van – και όχι το ελάφι, όπως πολλοί νομίζουν – η ομάδα καταλαμβάνει το Θέατρο Δόρα Στράτου, προσθέτοντας ακόμα έναν επικό σταθμό στον χάρτη των πάρτι τους.
